આપણને જ્યોતિષનાં જૂઠાણાં ગમે છે, પણ વિજ્ઞાનની વાસ્તવિકતા નથી ગમતી. માણસ સિવાય જગતનો કોઈ જીવ પોતાને ગ્રહો નડતા હોય એવું સમજતો નથી, સ્વીકારતો નથી. ચોક્કસ પ્રકારના વેશધારી લોકોના જયજયકાર કરીને અને તેમનાં ચરણામૃત પીધા કરીને આપણે મોક્ષ અને વૈકુંઠ મેળવી લેવાના ધમપછાડા કરીએ છીએ. વિદેશમાં શૌચાલયો પણ જેટલાં સ્વચ્છ હોય છે, એટલાં આપણાં દેવાલયો પણ સ્વચ્છ નથી હોતાં! સ્વચ્છતા અને પવિત્રતા વચ્ચે આપણે ભારે ભેળસેળ કરી નાખી છે, એટલે પવિત્રતાના વહેમમાં આપણે ગંદકીના ખોળામાં જઈને બેસી જઈએ છીએ. કોઈ મંદિર બહારથી અસ્વચ્છ હોય છતાંય આપણે એને માત્ર પરંપરાને કારણે જ પવિત્ર માની લઈએ છીએ! કારણ કે આપણે વૈજ્ઞાનિક અભિગમ ક્યારેય સ્વીકારતા નથી. ધર્મને આપણે જીવનની શૈલી તરીકે સ્વીકારવાનો હતો, પરંતુ આપણે એને કારોબાર બનાવી દીધો છે!